Ramazan u Americi
Post je većini američkih muslimana priličan izazov - kaže doktor Laeeq Ahmad, kojem se često desi da mora obaviti unaprijed zakazane op
Iako islam od svih vjera u Americi bilježi najbrži rast, on je i dalje manjinska religija. U Americi živi oko 4 milijuna Muslimana, što je u usporedbi s kršćanima zaista malen broj. Maura Farrelly izvještava kako su američki Muslimani svjesni svog manjinskog statusa posebno ovih dana - pred blagdan Ramazana, koji počinje sutra. Za Muslimane, mjesec Ramazana je vrijeme molitve, žrtve i kontemplacije. Od odraslih vjernika koji su dobra zdravlja očekuje se da tokom dana ne jedu i ne piju, čak niti vodu. No, kada sunce zađe, Muslimani imaju dužnost prekinuti post, bez obzira gdje su i što rade. Sumara Rhajua, softwarski inženjer koja živi u Washingtonu kaže da poštivanje obveznog posta u Americi može biti vrlo komplicirano: "Na posao obično idem podzemnom željeznicom. U njoj se ne smije piti i jesti, i često se desi da je prekid posta baš kada sam tamo. I moram to napraviti. Kriomice bih počela jesti, a drugi su me neprijateljski pogledavali. Rekla bih im – 'znate, ja postim'. Znate li da je ovo mjesec Ramazana? Neki bi se zainteresirali i htjeli bi čuti više o tome, dok drugi ne bi niti obratili pažnju na moje riječi..." Niti slavljenje Ramazana općenito u Americi nije jednostavno. U zemljama gdje su muslimani u većini, mnoga se poduzeća nastoje prilagoditi tako da skrate dnevno radno vrijeme i na taj način uposlenici mogu sudjelovati u postu kod kuće. No, u Americi gdje Muslimani čine manje od 2% ukupnog stanovništva, takva je praksa, prirodno – često neizvediva. Post je zato većini američkih muslimana priličan izazov - kaže doktor Laeeq Ahmad, kojem se često desi da mora obaviti unaprijed zakazane operacije, iako nije cijeli dan niti jeo niti pio. "Drugi problem sa čime se suočavamo je – pogodno mjesto za molitvu. To može također biti vrlo teško. Na sreću, Muslimani se mogu pomoliti Bogu bilo gdje. To ne treba biti džamija niti bilo kakvo posebno mjesto. Većina Amerikanaca je susretljiva, no ponekad primijetim da me na javnom mjestu netko čudno gleda. No, što se može, i to je dio života." Dio života američkih muslimana je i to da u ovoj zemlji ne postoji tradicionalna 'ramazanska etiketa', kao u zemljama sa većinskim muslimanskim stanovništvom. U njima, ljudi koji nisu muslimani za ovog blagdana jedu odvojeno, kako ne bi smetali većini koja posti. U Americi, na javnim se mjestima jede vrlo otvoreno. Iman Shamshad Nasir, vjerski čelnik jedne muslimanske zajednice blizu Washingtona, kaže međutim da njega i njegove suvjernike ova činjenica na izvjestan način još više približava Bogu. "Naravno, kada postite, a drugi do vas jedu, na neki vas način to uznemirava. No, tu leži ljepota Islama. Ne jedeš u isto vrijeme kada i oni do tebe, na taj se način kontroliraš; podaješ se Bogu koji će te nagraditi. Mogu reći da je u ovom društvu poštivanje ramazanskog posta veća hrabrost, jer to većina ljudi naravno ne čini, jer nisu muslimani. Taj izazov ne postoji u zemljama gdje svi, zbog naše vjere, poste" - kaže imam Shamshad smatra da američki muslimani –baš zato što su manjinska vjerska zajednica - bolje razumiju što u stvari znači biti Musliman. Amjad Chadry kaže kako je on uvijek svjestan svog identiteta, čak i kada, ponekad, ne gladuje za Ramazan. On dodaje da je više svjestan svog muslimanskog identitet danas u Americi nego kada je živio u Pakistanu: "Zašto? Zato što je Amerika vrlo otvoreno društvo, i svašta vam se ovdje nudi...Upravo zbog toga dobijete jači osjećaj za ograničenja koja vam postavlja vaša vjera. Znam da o sebi moram voditi računa." Voditi računa o samom sebi zahtijeva samo-disciplinu, kako kaže Amjad Chadry, i to je nešto što američki muslimani moraju prakticirati svakodnevno, a pogotovo za svetog mjeseca Ramazana.